**NOTĂ INFORMATIVĂ**

**cu privire la aprobarea Regulamentului privind educația adulților**

|  |
| --- |
| * + - 1. **Denumirea autorului și, după caz, a participanților la elaborarea proiectului** |
| Proiectul de hotărâre pentru aprobarea Regulamentului privind educația adulților a fost elaborat în cadrul Grupului de lucru, constituit de către Ministerul Educației și Cercetării prin Ordinul nr. 853/2023, președinte Galina Rusu, Secretar de stat. |
| **2. Condițiile ce au impus elaborarea proiectului de act normativ și finalitățile urmărite** |
| Aprobarea Cadrului Național al Calificărilor (CNC), prin Hotărârea Guvernului nr. 330/2023, ca sistem comprehensiv al calificărilor naționale, dezvoltat în baza principiilor Cadrului European al Calificărilor (European Qualifications Framework, în continuare – EQF) și modificările operate la Codul educației nr. 152/2004, prin LP 257 din 17.08.23, MO 335-337/01.09.23, art. 592; în vigoare din 01.09.2023 au delimitat componentele cadrului general al învățării pe tot parcursul vieții: învățământul general, profesional-tehnic și superior, precum și educația generală a adulților, formarea profesională inițială și continuă a acestora.  Art. 126 alin. (3) prevede că *Educația adulților se realizează în baza unui regulament aprobat de Guvern.*  Proiectul corelează cu prevederile CNC, cu prevederile Codului educației și reglementează:   * organizarea educației adulților; * organizarea formării profesionale a adulților în context de educație formală; * tipologia programelor de formare profesională a adulților; * durata programelor de formare profesională a adulților; * calificarea parțială (microcalificarea); * evaluarea și certificarea formării profesionale a adulților în context de educație formală; * finanțarea educației adulților. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul de hotărâre pentru aprobarea Regulamentului privind educația adulților nu are ca scop armonizarea legislației naționale cu legislația Uniunii Europene și nu necesită descrierea gradului de compatibilitate. |
| **4. Principalele prevederi ale proiectului și evidențierea elementelor noi** |
| Proiectul de hotărâre pentru aprobarea Regulamentului privind educația adulților *stabilește cadrul normativ* privind organizarea și realizarea educației adulților din Republica Moldova.  Proiectul prevede *condițiile de eligibilitate a prestatorilor de educație a adulților* în contextul educației formale:   * 1. să fie legal constituiți și să respecte condițiile de onorabilitate;   2. să aibă prevăzute în statut/ regulamentul de funcționare sau, după caz, în actul de înființare activități educaționale/ de formare profesională;   3. să își îndeplinească obligațiile de plată a impozitelor, taxelor și contribuțiilor datorate potrivit legislației în vigoare;   4. să prezinte dovada că are angajat personal calificat corespunzător domeniului, cu contracte individuale de muncă;   5. să dețină programe de educație generală a adulților și/sau de formare profesională și să fie dotate corespunzător din punct de vedere tehnico-material.   Proiectul precizează *contextele de educație a adulților* în cadrul învățării pe tot parcursul vieții: formal, nonformal şi informal, precum și instituțiile/organizațiile care pot realiza activități de educație a adulților,  *în context formal:*   1. instituții de învățământ general, profesional tehnic și superior; 2. instituții sau organizații publice și private care oferă servicii de educație și programe de formare profesională, autorizate provizoriu sau acreditate; 3. întreprinderi sau organizații care oferă propriilor angajați programe de formare profesională, autorizate provizoriu sau acreditate;   *în context nonformal:*  1) instituțiile și organizațiile care realizează activități de educație a adulților, în context  formal;  2) instituții extrașcolare;  3) centre de îngrijire și protecție a copilului;  4) întreprinderi;  5) instituții culturale;  6) asociații profesionale, culturale, sindicale;  7) organizații nonguvernamentale;  8) centre educaționale comunitare de drept public sau privat;  9) alte organizații.  Totodată, proiectul stabilește că formarea profesională inițială și continuă a adulților, în context de educație formală, se organizează în mod distinct pe niveluri ale Cadrului Național al Calificărilor și ocupații/ meserii/ specialități, ținându-se cont de nevoile angajatorilor, de competențele generale ale adulților, de cerințele înaintate pentru funcțiile pe care aceștia le exercită și de posibilitățile lor de promovare sau de încadrare în muncă, prin *programe de perfecționare, recalificare, specializare și prin programe de calificare parțială (microcalificare),* cu durată cuantificată în credite de studii, elaborate de către prestatorii de formare profesională a adulților, care se  coordonează cu ministerele de resort și Ministerul Educației și Cercetării, în baza rezultatelor evaluării externe realizate de către Agenția Națională de Asigurare a Calității în Educație și Cercetare sau de către alte agenții de evaluare a calității înscrise în Registrul European pentru Asigurarea Calității, în conformitate cu normele metodologice aprobate de Ministerul Educației și Cercetării.  Prestatorii de formare profesională a adulților eliberează:  1) certificate de competență profesională cu specificarea competenței/ competențelor profesionale la programele de formare profesională a adulților (nivelurile 1 - 2 CNC);  2) certificate de competență profesională (microcertificate) la programele de calificare parțială (microcalificare) (nivelurile 3 - 7 CNC);  3) certificate de perfecționare (nivelurile 3 - 6 CNC);  4) certificate de specializare (nivelurile  4 - 6 CNC);  5) certificate de recalificare la programele de recalificare profesională (nivelurile 3 - 6 CNC).  Educația adulților se va finanța din mijloace ale bugetului de stat, mijloace achitate de persoane fizice și juridice, din mijloace ale asociațiilor profesionale și ale patronatelor, din sponsorizări, donații, taxe pentru studii, contribuții personale, fonduri externe (proiecte) și din alte surse legale.  Programele de educație a adulților care răspund unor nevoi speciale de dezvoltare locală, constituie responsabilitatea autorităților administrației publice locale de nivelul întâi și doi și pot fi finanțate din bugetele locale.  Prestatorii de programe de educație și formare profesională a adulților, vor transmite rapoarte semestriale de activitate Ministerului Educației și Cercetării și vor pune la dispoziția Biroului Național de Statistică datele solicitate, referitoare la activitățile de educație și formare profesională a adulților. |
| **5. Fundamentarea economico-financiară** |
| Aprobarea și implementarea proiectului Hotărârii de Guvern nu va implica cheltuieli financiare suplimentare din bugetul public național, iar pentru instituțiile publice, implementarea proiectului se va realiza din contul și în limita alocațiilor prevăzute în bugetul de stat. |
| **6. Modul de încorporare a actului în cadrul normativ în vigoare** |
| Proiectul se încorporează în sistemul actelor normative existente și, urmare a aprobării, Ministerul Educației și Cercetării va modifica Metodologia de elaborare a programelor de formare profesională a adulților și a curriculumului în cadrul învățării pe tot parcursul vieții. |
| **7. Avizarea și consultarea publică a proiectului** |
| Proiectul urmează a fi supus procedurii de avizare și consultare publică. |
| **8. Constatările expertizei anticorupție** |
| Proiectul urmează a fi supus expertizei anticorupție. |
| **9. Constatările expertizei de compatibilitate** |
| Proiectul nu necesită expertiză de compatibilitate. |
| **10. Constatările expertizei juridice** |
| Proiectul urmează a fi supus expertizei juridice. |
| **11. Constatările altor expertize** |
| Proiectul a fost consultat cu Ministerul Finanțelor. |

**Ministru Dan PERCIUN**

*Ex. L. Buimestru,*

*Tel.022 23 27 21*